Karácsonyi versek

Karay Ilona: Nézem...nézem..
Nézem...nézem a futó felhőket,
Oh mint szeretném követni őket!
Életegemen messze repülni,
Rövid percben éveket átélni!

Átrepülni hosszú hét esztendőt,
Élvezni a boldogabb jövendőt,
Melyet oly hőn óhajtok elérni,
Melyben egyedül akarok élni.

Élni úgy, mint napjait Ő tölti!
Oh, e boldogság nem is lesz földi!
Élni egy angyalnak közelében,
Egyszerűség s jámborság ölében.

Messze, távol a világ zajától,
Kímélve keserű fájdalmától,
Az Istenért s emberekért élni,
Elhervadhatlan babért remélni!

Az Ő képét látom a jövőben,
Az oh, oly lassan közeledőben,
Mosolyg felém, s én hő vággyal telve
A jelenhez vagyok bilincselve.

De, bár lassan eljön a várt óra,
Addig ajkam, ne nyílj panasz-szóra,
S ha utamon szenvedés nyújt kezet,
Nem csüggedek, az út hozzá vezet!

 
Magyar népköltés: Mennyből az angyal

Mennyből az angyal
lejött hozzátok, pásztorok,
pásztorok,
hogy Betlehembe,
sietve mennek, lássátok,
lássátok.

Istennek fia,
aki született jászolban,
jászolban,
ő lészen néktek
üdvözítőtök valóban,
valóban.

Mellette vagyon
az édesanyja, Mária,
Mária,
barmok közt fekszik,
jászolban nyugszik szent fia,
szent fia.

El is mennének
köszöntésére azonnal,
azonnal.
Szép ajándékot
vívén szívükben magukkal,
magukkal.

 

Magyar népköltés: Betlehemnek vidékén

Betlehemnek vidékén,
annak lángos mezején,
az éjjel lett nagy csoda,
majd megmondom, micsoda.

Az angyal az egekből,
a magas fellegekből,
fényességgel leszállott,
pásztorok mellé állott.

(Ím az angyal szózata
a pusztába lehata,
hogy egy gyermek világra-
jött ember váltságára.)

Mondván: Talpra szaporán,
Betlehembe jó korán,
siessetek meglátni,
a Megváltót imádni!

Ott egy hideg jászolyba,
betakarva pólyába,
fázik édesanyjával,
a szép Szűz Máriával!

A pásztorok egyszerre,
nyájuk hagyván Istenre,
elmentek látására,
buzgó imádására.

 

Magyar népköltés: Betlehem kis falucskában

Betlehem kis falucskában
karácsonykor éjféltájban
fiú Isten ember lett,
mint kisgyermek született.

Őt nevezték Jézuskának,
édesanyját Máriának,
ki pólyába takarta,
befektette jászolba.

Az angyalok fenn az égben,
mennyei nagy fényességben,
zengetik az éneket:
Dicsőség az Istennek!

 

Magyar népköltés: Betlehemnek pusztájában

Betlehemnek pusztájában,
pásztorok vigyázatában
nagy öröm hirdettetik,
mert a barmok pajtájában,
ökör, szamár jászolában
Üdvözítő születik.

Ó, te József mit gondoltál,
hogy istállót választottál
ilyen kemény hidegben?
Szállj be hozzánk Máriával,
született kis Jézuskával,
Lakjál a mi szívünkbe!

Hogy mi is az angyalokkal,
az udvarló pásztorokkal
dicséretet mondhassunk!
Régen várt Messiásunknak,
a mi édes Jézusunknak
"Dicsőség!" kiálthassuk!


 

Szentmihályi Szabó Péter: Fenyő-menet

Karácsonykor minden fenyő
elindul nagy útra,
gyalogolnak tömött sorban,
nagy a kicsit húzza.

Szép ruháról álmodoznak,
díszről, gyertyafényről,
csilingelő csengettyűről,
gyermeknevetésről.

Pedig tudják: meghalnak majd,
és néhány nap múlva
tűlevelük hullton-hullik,
ott állnak kifosztva.

De addig még annyi minden
csodának örülnek:
tán nekik is ajándékoz
valamit a Gyermek.

Menetelnek szép sudáran,
hosszú, tömött sorban,
gyanta-könnyük a dér csípi,
mindjárt karácsony van.


Benedek Elek: A karácsonyfa

Csingilingi, szól a csengő,
Jertek, fiúk, lányok!
Föl van gyújtva, meg van rakva
A karácsonyfátok.

Csingilingi, szól a csengő,
Arany a csengése,
Aranyosabb, szebb ez mint a
Muzsika zengése.

Csingilingi, szól a csengő,
Vajon kik csengetnek?
Mennyországból az angyalkák
A jó gyerekeknek.

Csingilingi, szól a csengő,
Nyílik már az ajtó,
Cseng a szoba, zeng a szoba
Vidám gyerekzajtól.

Csingilingi, szól a csengő,
Jertek, fiúk, lányok,
Föl van gyújtva, meg van rakva
A karácsonyfátok.

 

Magyar karácsonyi ének: Szép kelet, szép nap

Szép kelet, szép nap! nincs benned homály,
Mert az örök nap benned a király.
Új esztendőben, új szívekkel,
Dicsérünk Jézus énekekkel.

Már a bölcsőnél törlöd bűnünket,
Szűz Anyád keblén mosod lelkünket,
Új esztendőben új szívekkel,
Dicsérünk Jézus énekekkel.

E napon ontod az első csepp vért,
Mit a jó Isten váltságul ígért.
Új esztendőben új szívekkel
Dicsérünk Jézus énekekkel.

Hogyha megtartasz még több időre,
Virradjon boldog, szebb jövendőre.
Új esztendőben új szívekkel
Dicsérjük Jézust énekekkel.
 

Angol népköltés: Isten óvjon, jó uram

Isten óvjon, jó uram,
béke legyen veled,
tudod, megváltó Krisztusunk
ma éjjel született,
megóv bennünket amikor
a Sátán rossz útra vezet.

Ó, kedves, örömteli hír,
kedves, örömteli,
ó, kedves, örömteli hír.

Júdea földjén, Betlehem
szent városában született,
bölcsője barmok jászola,
e hajnal megszenteltetett,
ő az, akit Szűz Mária
megszült és védelmezett.

Elküldte áldott angyalát
hozzánk a Mennyei Atya,
Halljátok, csodapásztorok,
mi hírt hoz az ég angyala?
Betlehemben megszületett
jászolban az Isten fia.

Az angyal szólt: Ne féljetek,
ne dermesszen a rémület,
Megváltónkat Szűz Mária
e napon szülte meg,
a Sátán minden fajzata
végleg legyőzetett.

Hallották ezt a pásztorok,
szívük-lelkük örvendezett,
elhagyták hegyi nyájukat,
nem néztek hideget, szelet,
elindultak Betlehembe,
hogy imádják a Kisdedet.

Betlehembe érkezvén
mentek az istálló fele,
a Kisded jászolban feküdt,
óvta barmok lehellete,
előtte térdelt Mária,
imára kulcsolva keze.

Magasztaljuk az Urat
mind, akik együtt vagyunk,
és az igaz szeretet
járja át mindenik szavunk,
áradj karácsony öröme,
a gonosztól megváltatunk.

/Ford.: Oláh János/

Kornis Mihály: József

Minden létnek, minden fénynek kincse
te vagy szívemben egyedül, Mária.
Isten anyja, légy velem, ha félek,
piros ruhában jöjjön a virradat.

Dicsőséges társam a rettegésben
lábad elé borul most Betlehem.
Remélő árnyak a mélyülő sötétben,
pásztorkirályok és más jó emberek.

Heródes király országában
hasadoz a hajnal, fényes nap jön,
Heródes király országában
bárány baktat le az égből...

alhat a csöppség, alhat az anyja,
Boldogságos Szűz Mária,
őrzi az álmuk bölcsességgel
Asztalos Ács Szent József.

Szent karácsonynak éjszakáján
vigadozzunk és örvendezzünk!
Szent karácsonynak éjszakáján
csöndeskedve éljünk...

Napkeleti csillag fent az égen
tüzével köszönti alvó kisfiad.
Velem ujjong a teremtés ma éjjel,
könnyek fürösztik fáradt arcomat.

Dávid házából József, aki lettem,
koldusszegény ács, de kiválasztott,
hogy Máriámat egy életen át szeressem,
az ember módján, mint megírattatott.

Heródes király országában
hasadoz a hajnal, fényes nap jön,
Heródes király országában
bárány baktat le az égből...

alhat a csöppség, alhat az anyja,
Boldogságos Szűz Mária,
őrzi az álmuk bölcsességgel
Asztalos Ács Szent József.

Szent karácsonynak éjszakáján
vigadozzunk és örvendezzünk!
Szent karácsony éjszakáján
csöndeskedve éljünk...

 

 

Weöres Sándor: Téli nyalánkságok

Gyertyafény,
szép remény,
karácsonyi sütemény.

Egyszer arra jártam én,
hol az ég a földre tárul,
mindent ingyen ad, nem árul,
sziporkázó csillagok
záporoznak könnyedén.

Gyertyafény,
szép remény,
karácsonyi sütemény.

Máskor arra jártam én,
hol a házban teli tálak
énekelnek, táncot járnak,
körben angyalhaj lobog
év végén, de még idén.

Gyertyafény, 
szép remény,
karácsonyi sütemény.
 
Német karácsonyi ének: Csendes éj, szentséges éj

Csendes éj, szentséges éj,
kisdednek álma mély.
Nincs fent más, csak a szent Szülepár
drága kisdedük álmainál.
Szent Fiú, már aludjál!
Szent Fiú, már aludjál!

Csendes éj, szentséges éj,
angyalok hangja kél.
Hallgasd a mennyei alleluját,
zengve zengi a nyáj szavát:
Krisztusunk megszabadít,
Krisztusunk megszabadít!

 

Angol népköltés: Három vitorlást láttam én

Három vitorlást láttam én
karácsonykor, karácsonykor,
három vitorlást láttam én
karácsonykor hajnalban.

Három vitorlás mit hozott
karácsonykor, karácsonykor,
három vitorlás mit hozott
karácsonykor hajnalban?

A Szűz s a Kisded utazott
karácsonykor, karácsonykor,
A Szűz s a Kisded utazott
karácsonykor hajnalban.

Kérdezd, hogy merre tartanak,
karácsonykor, karácsonykor,
kérdezd, hogy merre tartanak
karácsonykor hajnalban?

Ők Betlehembe tartanak
karácsonykor, karácsonykor,
ők Betlehembe tartanak
karácsonykor hajnalban.

A földi csengők szólanak
karácsonykor, karácsonykor,
a földi csengők szólanak 
karácsonykor hajnalban.

Dalolnak égi angyalok
karácsonykor, karácsonykor,
dalolnak égi angyalok
karácsonykor hajnalban.

Dalolnak földi emberek
karácsonykor, karácsonykor,
dalolnak földi emberek
karácsonykor hajnalban.

Gyertek és örvendezzetek
karácsonykor, karácsonykor,
gyertek és örvendezzetek
karácsonykor hajnalban.

 

Magyar karácsonyi ének: Mennyből az angyal

Mennyből az angyal lejött hozzátok,
pásztorok, pásztorok!
Hogy Betlehembe sietve menvén,
lássátok, lássátok.

Istennek Fia, aki született
jászolban, jászolban,
Ő leszen néktek Üdvözítőtök
valóban, valóban.

Mellette vagyon az édesanyja,
Mária, Mária:
barmok közt fekszik, jászolban nyugszik
szent Fia, szent Fia.

El is menének köszöntésére
azonnal, azonnal,
szép ajándékot vivén szívökben
magukkal, magukkal.

A kis Jézuskát egyenlőképpen
imádják, imádják,
a nagy Úristent ilyen nagy jóért
mind áldják, mind áldják.

 

Angol népköltés: A téli zord időben

A téli zord időben fagyos szél jajgatott.
Vassá dermedt a föld, s víz kővé fagyott,
és hullt és hullt a hó,
és hullt az éjben,
a téli zord időben, réges-régen.

Urunk akkor az égen nem lelt helyet,
se földön,
holott elmúlik ég s föld,
ha uralkodni eljön:
a téli zord időben
egy jászol szűk zuga
elég volt Jézusunknak,
ki ég és föld Ura.

 

Magyar népköltés: Karácsonyi köszöntő

Örüljetek, örvendjetek,
E napon vígan legyetek,
Mindnyájan most vigadjunk,
Mert ma született Urunk,
Siessünk, ne késsünk,
Betlehemi istállóhoz
Induljunk!
Lőrincke, Ferencke
Vigadjál,
Andriska, sípodon
Sípoljál!

Isten Fia jászolba,
Szénán fekszik, s szalmába,
Szűz szent anyja ringatja,
Szent József takargatja.
Pásztorok, vigadjunk,
Mert született Urunk,
Kit régen vártunk,
Gyuricska, örvendezz
És dudálj!
Jancsika sípodon
Furulyálj!

 

Végh György: Három csöndes őzikéről


Havas erdők három őze,
három csöndes őzikéje,
öles hóban, lomha ködben
elindult a szentmisére.

Éjfél volt a havas erdőn,
hűvös, bűvös téli éjfél,
havas erdők három őze
ballagott a csillagfénynél.

Kis szívükben szomorúság,
szép szemükben könnyű álom,
öles hóban, lomha ködben
ballagtak a holdvilágon.

Messze volt az Isten-háza,
hol a kisded várta őket,
hűvös, bűvös téli éjen
távol útról érkezőket.

Harangok zengtek bongtak,
hívó hangjuk messze szállott,
hűvös, bűvös lomha ködben
elhagyták a holdvilágot.

Az őzek még messze voltak,
karcsú lábuk öles hóban.
Jézus Krisztus panaszukat
meghallotta a jászolban.

Három angyalt küldött értük,
ment érettük három angyal,
szánkójukba szelet fogtak,
noszogatva villámokkal.

Havas erdők három őze,
három csöndes őzikéje,
öles hóban, lomha ködben
így ért el a szentmisére.

 

Weöres Sándor: Betlehem

Ó fényességes
Ó békességes
Ó dicsőséges
Karácsony!

Szénakazlak mellett,
lám, angyal közelget.

Az égből indulva
Üzenetét hozza:

Ma született gyermek
A világ ismer meg!

Ó fényességes
Ó békességes
Ó dicsőséges
Karácsony!

Pásztorok hirdessék,
Minden szívnek tessék:

Ő az istállóban
fekszik a jászolban,

fekhelye gyalult fa,
pelenkája szalma.

Ó fényességes
Ó békességes
Ó dicsőséges
Karácsony!

József és Mária
ajkán zeng ária,

ökörke, szamárka
kétfelől csodálja:

Világ ékessége,
kezdete és vége!

Ó fényességes...

 

Luther Márton: Mennyből jövök most hozzátok

Mennyből jövök most hozzátok,
mert nagy örömöt hirdetek,
jó hírt mondok, jer, halljátok,
méltán ujjong ma szívetek.

A megtartó ma született,
ég föld örül ma veletek.
Egy ártatlan kis csecsemő,
egész világ üdve lesz ő.

Ez Krisztus, Isten szent Fia,
ki mennyből jött a földre ma.
Ő üdvözít, Ő törli el,
világ bűnét szent vérivel.

Mit sok ezer szív kérve kért,
mit Isten régen megígért,
ő hozza, tőle nyerheted
az üdvöt, örök életet.

Ráismerek, ez a jele:
kemény jászol fekvőhelye
és szegénység a bölcsője
bár világ Üdvözítője.

Ó jertek, mi is örvendjünk,
a pásztorokkal bemenjünk,
hogy lássuk, mit ad Istenünk
Ő szent Fiában minekünk!

Nyílj meg, szívem, fogadd be őt,
az áldott égi csecsemőt,
ki e világ üdvére jött!
Borulj le jászola előtt!

Mohr József: Csendes éj

Csendes éj! Tiszta, szent éj!
Mindenkinek álma mély.
Nincs fent más, csak a drága, szent pár,
várja gyermeke alszik-e már.
Szent fiú, aludjál.
Szent fiú, aludjál!

Csendes éj! Tiszta, szent éj!
Angyalok hangja kél.
Halld a mennyei halleluját,
szerte hirdeti drága szavát:
Krisztus megszületett,
Krisztus megszületett!

Csendes éj! Tiszta, szent éj!
Szív örülj, higgy, remélj!
Isten Szent Fia jött ma hozzád.
Békét, életet és reményt ád.
Krisztus megszabadít,
Krisztus megszabadít!


Népköltés - Petneki Jenő

Kis karácsony, nagy karácsony,
kisült-e már a kalácsom?
Ha kisült hát ide véle,
hadd egyem meg melegében!

Jaj, de szép a karácsonyfa!
Ragyog rajta a sok gyertya,
itt egy szép könyv, ott egy labda,
jaj, de szép a karácsonyfa!

Kezem, lábam jaj de fázik,
csizmám sarka jégszikrázik!
Ha szikrázik, hadd szikrázzon!
Ezért van most szép karácsony.

Béke szálljon minden házra,
kis családra, nagy családra!
Karácsonyfa, fenyő ága,
hintsen békét a világra!
 

Nemes Nagy Ágnes: Kukuca

Van egy kalács: kukuca,
friss kalácsból kalácsforma.
Azt mondják, ha jó leszek,
meg is kapom karácsonyra.

Azt mondják, hogy madárforma,
azért kapom karácsonyra.
Azt mondják, hogy szárnya van,
csőre van, és lába van,
frissen szabad kézbe vennem,
karácsonykor meleg madár
ülhet majd a tenyeremben.

Szeme helyén bors van.
Adják ide gyorsan!

Nagy Gáspár: Háromkirályok

Nem Kínából
Perzsiából

Jön a Három
teveháton

Nekik aztán
nem jár járom

Szabadok hi-
szen királyok

Milyen hosszú 
a sivatag!

Milyen forró
és hallgatag

Milyen fényes
fönn a csillag

Szívük köze-
pébe villan

Hát követik 

napestelig

Amíg a Hold
ki nem telik

Nagy Heródes
mint a kígyó les

Rájuk szisszen
ő az isten!

De nem félnek
célhoz érnek

Megy a Három
teveháton

Megy hazáig
Perzsiáig

Útjukon csil-
lag világít

 

Népköltés

Ismerek egy díszes fát,
hordoz száz díszt, égő gyertyát.
Messze ragyog tiszta fénnyel
odakint a téli éjjel.
A gyerekek örvendeznek,
körben ülnek, cukrot esznek,
leszüretelik a szép fát,
leszedik sok ajándékát.
Népköltés

Hull a hó is, fúj a szél is,
Fázik, reszket a cserjeág,
Kandallóban víg tűz pattog,
Csak itt benn van jó világ.

Fenyőágon angyalhaj van,
Gally, ha rezzen, a csengő szól.
Jutka, Bandi nézi, ámul:
Csillagszóró szikrát szór.
Népköltés

Színes gyertyán libben-lobban pici láng,
csillagszóró száz sziporkát hint le ránk.
Csilingelő csengő dalol a fákon,
azt énekli: óh, be szép a karácsony.
 

Tompa Mihály: 1845 Karácsonkor

Hullámzó érzemény között
Jövén az Útrnak templomából:
Lelkemben még sok visszahangzik
A hallott igének szavából.

Ugy tetszik, mintha hallanám:
Mikép zendül a pásztor-ének,
Szív és ajk hű összhangzatában
Az istenember nagy nevének.

A megváltó ma született...!
Betölt az évek teljessége...
Dicsőség Istennek mennyégben!
Az emberekhez égi béke!

De szívem rögtön elszorul,
Miatta sajgó fájdalomnak,
Midőn tovább zendül az ének:
Legyen szabadság a raboknak!

Az árva népre gondolok...
S jövén az úrnak templomából:
Lelkembe kinnal ez nyomul be
A hallott igének szavából. 
 

Német dal: Ó szép fenyő
Ó, szép fenyő, ó, szép fenyő,
De jó hogy mindig zöldellsz!
Nem foghat rajta nyár, se tél,
Színt nem cserél a tűlevél.
Ó, szép fenyő, ó szép fenyő,
De jó hogy mindig zöldellsz!

Ó, jó fenyő, ó, jó fenyő,
Szép vagy te szemnek, szívnek.
Ha nap hevít, vagy hó ha hull,
Vidám zöld színed nem fakul.
Ó, jó fenyő, ó jó fenyő,
Szép vagy te szemnek, szívnek.

Ó, bölcs fenyő, ó bölcs fenyő,
Bár tudhatnánk a titkod!
Reményünk volna úgy örök
Mint zölded győz a tél fölött.
ó, bölcs fenyő, ó bölcs fenyő,
Bár tudhatnánk a titkod!

/Ford.: Fodor Ákos/

 

Karácsonyi mondókák

Ég a gyertya ég
Sok kis gyertya ég
Jaj, de szép a karácsonyfa
Égjen soká még!

Zöld karácsonyfa,
üde az illata.
Ágain sok gyertya ég,
körötte ajándék.

Jaj de pompás fa,
a karácsonyfa.
Nincs árnyéka, csak játéka,
jaj de pompás fa!

Minden ága ég,
gyönyörűen ég
Karácsonyfám csillog,
mint a fényes ég.

Gazdag Erzsi: Ezüst szánkót hajt a dér

Ezüst szánkót hajt a dér hófehér határon
Deres szánon didereg, fázik a Karácsony.

Zendül a jég a tavon, amin által jönnek
Decemberi hópihén fénylik már az ünnep.

A kályhánkban láng lobog. Gyere be karácsony
Gyújtsd meg a gyertyád, fényszóród a fenyőágon!

Melegedj meg idebent, légy vendégünk mára
Karácsonyi csillagod tedd a fenyőfánkra!

 

Donászy Magda: Karácsony délután

Karácsony délután
Lassan jön az alkony.
Kíváncsiság bujkál
minden gyermekarcon.

Végre sötétedik...
hamvas lesz az este.
Bodri velem együtt
figyel minden neszre.

Mikor szól a csengő,
az ajtó kitárul,
piros alma nevet
rám a fenyőfárul.

Tudom, az erdőből
édesapám hozta,
a diót meg anyám
be is aranyozta...

Azért olyan kedves...
azért olyan drága.
Meghatottan nézek
Apára...Anyára...
 
 
Pálfalvi Nándor: Karácsony

Karácsony ünnepén
az a kívánságom.
Legyen boldog mindenki
ezen a világon.

Itt is, ott is mindenütt
legyen olyan béke,
mint amilyen bent lakik
az emberek szívébe.





 

Fésűs Éva: Karácsonykor

Karácsonykor
fényesek a felhők,
csillagokból
horgol a tél kendőt.
Ráteríti
hegyek tetejére,
fenyőágnak
jégrojtos a vége.
Karácsonykor
mindenki varázsol,
meglepetés
bújik ki a zsákból.
Szekrényeknek
titkos rejtekéből,
édesapám
legmélyebb zsebéből.
Karácsonyra
kalácsot is sütnek,
nincsen ennél
izgalmasabb ünnep!
Ajándékot én is
készítettem,
amíg készült
majdnem tündér lettem!

Gazdag Erzsi: Karácsony

Szól a csengő, száll a dal.
Itt van a karácsony.
Arany csillag tündöklik
a fenyőfaágon.

Gyertya lobban, mennyi fény!
Mintha a fa égne!
Ha nem volna Karácsony
felszállna az égre.

Ott lobogna a fenyő
mint egy tüzes csillag,
amelyikről éjszaka
szikraesők hullnak.

Itt marad most a fenyő.
Itt marad minálunk.
S amíg itt lesz, mindnyájan
ünneplőbe járunk.

Fényben rezeg a fenyő.
Lobognak a gyertyák.
Ünnep van ma, Karácsony
látogatott hozzánk.
 

Birtalan Ferenc: Karácsony
Csillagakolban alszik a város.
Holdpásztor virraszt nyája felett.
Subáját fázva mellére húzza.
Hideg szél hajtja a fellegeket.

Ölmeleg ágyban szunnyad a jóság.
Gyertya világa magába mereng.
Messzi hegyekre gondol a fácska.
Dundi kalácsok illata leng.
 

Karácsonyi hangulat (ismeretlen szerző)
Vágyódtunk, sírtunk eleget...
Megszánt bennünket az Ige...
Megnyíltak mégis az egek.

Leszállott közénk Ő végre,
Kiért fölsírtak a szívek
S fohászok törtek az égre:

"Egek Őt harmatozzátok,
Oh felhők csepegjétek Őt,
Múljon el tőlünk az átok!"

Esdettünk - s teljesült imánk:
Háladalunk zengve-szálljon
Ég felé: ez isteni láng!

Nyissa e láng ajkunk dalra
S visszhangozza a világ is,
Hogy minden, mi él meghallja:

"Dicséret Néked nagy Isten!
Lejövél, hogy szenvedésed
Minket Hozzád fölsegítsen.

Adjon hálát velünk minden,
Mi csak van a természetben,
Akik égben s földi létben."

Vágyódtunk, sírtunk eleget...
Megszánt bennünket az Ige...
Megnyíltak végre az egek... 

Kányádi Sándor: Isten háta mögött
üres az istálló s a jászol
idén se lesz nálunk karácsony
hiába vártok
nem jönnek a három királyok

sok dolga van a teremtőnek
mindenkivel ő sem törődhet
messzi a csillag
mindenüvé nem világíthat

megértjük persze mit tehetnénk
de oly sötétek az esték
s a szeretetnek
hiánya nagyon dideregtet

előrelátó vagy de mégis
nézz uram a hátad mögé is
ott is lakoznak
s örülnének mosolyodnak

Márai Sándor: Mennyből az angyal (New York, 1956 )

MENNYBŐL AZ ANGYAL
menj sietve

Az üszkös , fagyos Budapestre.
Oda, ahol az orosz tankok
Között hallgatnak a harangok.
Ahol nem csillog a karácsony,
Nincsen aranydió a fákon,
Nincs más, csak fagy, didergés, éhség.
Mondd el nekik úgy, hogy megértsék.
Szólj hangosan az éjszakából:
Angyal vigyél hírt a csodáról.

Csattogtasd szaporán a szárnyad,
Repülj, suhogj, mert nagyon várnak.
Ne beszélj nekik a világról,
Ahol most gyertyafény lángol,
Meleg házakban terül asztal,
A pap ékes szóval vigasztal,
Selyempapír zizeg, ajándék,
Bölcs szó fontolgat, okos szándék.
Csillagszóró villog a fákról:
Angyal, te beszélj a csodáról.

Mondd el, mert ez világ csodája:
Egy szegény nép karácsonyfája
A Csendes Éjben égni kezdett -
És sokan vetnek most keresztet.
Földrészek népe nézi, nézi,
Egyik érti, másik nem érti.
Fejük csóválják, sok ez, soknak.
Imádkoznak vagy iszonyodnak,
Mert más lóg a fán, nem cukorkák:
Népek Krisztusa, Magyarország.

És elmegy sok ember előtte:
A Katona, ki szíven döfte,
A Farizeus, aki eladta,
Aki háromszor megtagadta,
Vele mártott kezet a tálba,
Harminc ezüstpénzért kínálta,
S amíg gyalázta, verte, szidta:
Testét ette és vérét itta -
Most áll és bámul a sok ember,
De szólni Hozzá senki nem mer.

Mert Ő sem szól már, nem is vádol,
Néz, mint Krisztus a keresztfáról.
Különös ez a karácsonyfa,
Ördög hozta vagy Angyal hozta -
Kik köntösére kockát vetnek,
Nem tudják, mit is cselekszenek,
Csak orrontják, nyínak, gyanítják
Ennek az éjszakának a titkát,
mert ez nagyon furcsa karácsony:
A magyar nép lóg most a fákon.

És a világ beszél csodáról,
Papok papolnak bátorságról.
Az államférfi parentálja,
Megáldja a szentséges pápa.
És minden rendű népek, rendek
Kérdik, hogy ez mi végre kellett.
Mért nem pusztult ki, ahogy kérték?
Mért nem várta csendben a végét?
Mért, hogy meghasadt az égbolt,
Mert egy nép azt mondta: "Elég volt."

Nem érti ezt az a sok ember,
Mi áradt itt meg, mint a tenger?
Miért remegtek világrendek?
Egy nép kiáltott. Aztán csend lett.
De most sokan kérdik, mi történt?
Ki tett itt csontból, húsból törvényt?
És kérdik, egyre többen kérdik,
Hebegve, mert végképp nem értik -
Ők, akik örökségbe kapták -:
Ilyen nagy dolog a Szabadság?...

Angyal vidd meg a hírt az égből,
Mindig új élet lesz a vérből.
Találkoztak ők már néhányszor
- a gyermek, a szamár, a pásztor -
Az alomban, a jászol mellett,
Ha az Élet elevent ellett,
A Csodát most is ők vigyázzák,
Leheletükkel állnak strázsát,
Mert Csillag ég, hasad a hajnal,
Mondd meg nekik -
mennyből az angyal.

 

Ismeretlen költő: A szent estén

Ezer apró lángtól tündökölve reszket
A fenyőfák szúrós, tűlevelű ága:
Boldogságtól fénylik ezen a szent estén
Sok ezernyi gyermek nevető orcája.

A gondoktól redős szomorú homlokról
Is eltűnnek a barázdák lágyan,
Amiket az élet keresztje szántott rá -
S öröm, vigasság van valamennyi házban.

Valami szent, égi, csodálatos béke
Borítja rá szárnyát a látóhatárra...
Összevéve nincsen egész éven által
Több boldogabb ember, azt mondják, mint máma...


Fésűs Éva: December, december...

December, december,
a világ csilingel,
hóember hófején
fazék a cilinder.

Kisbunda, nagybunda,
kell már a szőrkucsma,
hópaplant sző a tél
medvére, mókusra.

Kiscsizma, nagycsizma
csikorgó hóban jár,
piros kis orroddal
cinegét foghatnál.

December deret fúj,
december fagyot hoz,
a világ mégiscsak
ünnepre harangoz.

Hamvadó alkonyban
csillag gyúl faágon,
meglátod, egyszercsak
itt lesz a karácsony!

Pásztorok hirdették,
angyalok dalolták,
meséknél szebb ez a
tündöklő valóság!

Ligeti Jakab: Az anya imája

Piciny szobácskában
Pislogó mécses ég,
Szegények így tartják meg
Karácsony ünnepét.
Nincs karácsonyfájuk,
Nem csillog, nem ragyog,
Csak megfeledkeztek
Róluk az angyalok?
Korhadt szalmazsákján
Beteg gyermek piheg,
Az anya szeméből
Könnyek árja pereg.
S megszólal a gyermek:
Miért sírsz, jó anyám?
Hiszen , ha meghalok
Megváltás lesz reám.
Nekünk itt e földön
Csak gond és nyomor terem,
Mondd, anyám! Nem jobb-e
Meghalni énnekem?
Ne sirass, anyácskám!
Hisz testem, lelkem beteg,
Oh, mily nagy ideje
Immár, hogy szenvedek.
Imádkozzunk, anyám...
Én oly fáradt vagyok,
Érzem értem jönnek
Még ma az angyalok.
Fázom!...
Terítsd jobban a takarót reám,
S térj te is pihenni
...Jó éjszakát, anyám!
Elalszik a gyermek,
S anya fájón zokog,
És szíve fájdalmában
Buzgó imába fog:
Óh, Jézus! Kinek létét
Érzem, vallom, hiszem,
Irgalmazz, kegyelmezz,
Ne vedd el gyermekem!...
Anyai szívemnek
Egyetlen kincse ő!
Jézus! Légy irgalmas.
Oh, légy csodatevő!
Kél tündéri fény...
És szól egy égi hang:
Szállj le hozzá remény,
Vigasztald meg szívét,
Mely úgy fáj, úgy sajog,
Bátorítsd.. ne féljen,
Mert én vele vagyok.
S megretten az anya...
Mi ez?...Az Úr szava?
Mi ez a fényesség?
A remény csillaga?

***

Reggel lesz, a gyermek
Felébred, mosolyog:
Anyácskám, úgy érzem
Én már jobban vagyok.
Álmomban egy angyal
Jelent meg énnekem,
S biztatott ne féljek,
Mert az Úr van velem.
Oly szépen mosolygott
Az angyal reám,
Térdelj ide mellém...
S imádkozzunk, anyám.
S letérdel, leborul,
És zokog csendesen:
Mi atyánk...Istenünk!...
Ki vagy a mennyekben...

 

Fésűs Éva: Álmodik a fenyőfácska

Álmodik a fenyőfácska
odakinn az erdőn.
Ragyogó lesz a ruhája,
ha az ünnep eljön.

Csillag röppen a hegyére,
gyertya lángja lobban,
dallal várják és örömmel
boldog otthonokban.

Legszebb álma mégis az, hogy
mindenki szívébe
költözzék be szent karácsony
ünnepén a béke.

Páros Rozita: Karácsonyi ének
"Fogy a fény, jön az est
lélekringatóan.
Kicsi szánt, kicsi lány
Huzigál a hóban.

Hamvadó ég alatt
Én is mendegélek.
Fellobog szívemben
Karácsonyi ének..."

 

Weöres Sándor: Szép a fenyő

Szép a fenyő télen-nyáron,
sose lepi dermedt álom:
míg az ágán jég szikrázik,
üde zöldje csak pompázik.

Nagykarácsony immár eljő,
érkezik az új esztendő.
Míg a mező dermed, fázik,
a zöld fenyves csak pompázik.

Ismeretlen szerző: Hallga, hallga!
 
Hallga, hallga, kis babuska,
Megjött már a kis Jézuska.
Ó, de szépen szól a csengő,
Ezüst hangon, lágyan zengő.
Ajtó nyílik csendesen,
Beléphetünk, kedvesem!
 
Mit hozzon a kis Jézuska?
 
Mit hozzon a kis Jézuska?
Mind azt számolja Katuska.
Fejecskéjét töri szörnyen,
A számolás nem megy könnyen.
 
Ezt szeretne, azt szeretne,
Babát, aki beszélgetne,
Ruhaszekrényt, konyhaedényt,
Porolót is, de jó keményt.
 
Képes könyvet, sokat, sokat,
Nyuszit, cicát takarosat.
Egy kocsit is elfogadna,
A babát ültetné abba.
 
Hej, ami őneki kéne,
A házba tán be se férne,
Hogyha ő azt mind leirná,
Kis Jézuska el se birná!
 
Hallod-e te, kis Katóka,
Azt üzeni nagyapóka:
Semmit se irj a táblára,
Mit hoz, bizd a Jézuskára.
 
A szent estén
 
Ezer apró lángtól tündökölve reszket
A fenyőfák szúrós, tűlevelű ága:
Boldogságtól fénylik ezen a szent estén
Sok ezernyi gyermek nevető orcája.
 
A gondoktól redős szomorú homlokról
Is eltűnnek a barázdák lágyan,
Amiket az élet keresztje szántott rá -
S öröm, vigasság van valamennyi házban.
 
Valami szent, égi, csodálatos béke
Borítja rá szárnyát a látóhatárra...
Összevéve nincsen egész éven által
Több boldogabb ember, azt mondják, mint máma...
 
 
